Jeg har mistet min veninde, som jeg kendte igennem mange år, og siden har jeg haft flere underlige oplevelser: Jeg har set en skygge i min lejlighed, mærket kulde ved benene, selv om det var varmt, og en vase var væltet en morgen, jeg kom ned i stuen. Jeg vågnede også en nat, hvor jeg følte, jeg blev aet på kinden. Er det indbildning, eller er det min veninde? Skal jeg tale med en clairvoyant, der kontakter afdøde? Jeg ved ikke helt, om jeg tror på den slags, og jeg kender flere, der har fået stort set den samme type besked. Jeg har dog stor tiltro til dig, så hvad vil du anbefale? Det er to måneder siden, min veninde døde. Hvad mon hun vil fortælle mig? Min venindes datter har også haft en mærkelig oplevelse. Hun havde et familiebillede af sine forældre, søskende og sig selv hængende på en væg, og det faldt også ned.
Det gør mig ondt, at du har mistet din veninde. Jeg tror på, at de afdøde kan kommunikere med os, og jeg fornemmer, at din veninde med sine ”besøg” forsøger at fortælle dig, at der er et liv efter dette. Jeg synes godt, du kan besøge en, der kan tale med afdøde. Men det skal være en, du får anbefalet, og du skal vente et stykke tid, for det er endnu for tæt på din venindes død. Vent et halvt års tid. Jeg håber, du kan bruge mit svar.